Jong sportster-pa sterf in fratsongelukWayne Gerber en sy dogtertjie, Avalee (1). Foto: Verskaf Wayne Gerber (27), ŉ pa van ŉ eenjarige kind en ŉ groot sportfanatikus, is Sondag in ŉ fratsongeluk in Vereeniging dood. Shana Racheal Bellamy, die vrou wat die afgelope sewe jaar met Gerber in ŉ verhouding was en die ma van hul dogtertjie, Avalee Gerber, het Woensdag aan Maroela Media gesê die voorval het Sondag tydens die Ice Block- nasionale kragbootresies op die Vaalrivier plaasgevind. “Wayne en my pa, Raymond Bellamy (55), neem die afgelope vier jaar deel aan dié jaarlikse kompetisie waarin hulle met opblaasbare penpuntkragbote resies jaag. Die eerste keer wat hulle deelgeneem het, het hulle tweede in die resies gekom en die twee jaar daarna het hulle telkens gewen. Vanjaar se resies het egter sy lewe gekos,” het ŉ hartseer Bellamy gesê. Bellamy het gesê haar pa en Gerber het met die boot om ŉ draai gegaan toe Gerber uit die boot geval en in die water beland het. ŉ Ander boot het hom toe getref. “My pa het dadelik die boot omgedraai en tot by Wayne gery. Wayne het met sy gesig na onder in die water gedryf. Toe my pa hom omdraai kon hy sien Wayne is dood. Hulle het Wayne na die oewer geneem waar omstanders vergeefs probeer het om hom by te bring. Hy is op die toneel deur paramedici dood verklaar.” ŉ Nadoodse ondersoek het intussen bevind Gerber is op slag dood en dat sy ruggraat morsaf gebreek het. Bellamy het gesê dat haar kêrel, aan wie sy aan die einde van die jaar verloof sou raak, versot was op sport. Buiten kragbootwedrenne het hy ook uitgeblink in BMX-ry en gholf. “Hy het die afgelope twee jaar as ŉ skrootmetaalhandelaar gewerk, maar lank voor dit aan BMX-kompetisies deelgeneem, ŉ BMX-baan ontwikkel en ook kinders dié sportsoort geleer. Hy het ook al reg oor die wêreld deelgeneem en talle trofeë verower. Hy was veral versot op gholf en wou ŉ professionele gholfspeler geword het.” Gerber se dood word as ŉ groot verlies vir die sportgemeenskap bestempel. Gerber het aan Hoërskool Elspark in Germiston gematrikuleer en woon die afgelope paar jaar saam met Bellamy in Meyersdal in Alberton. “As hy by ŉ vertrek sou inloop, sou hy dit dadelik opgehelder het. Hy was vol energie en hy het die lewe ten volle geleef en geniet. Hy het ook altyd grappies gemaak en mense laat lag. Hy was mal oor die buitelewe, sy vriende en familie. Hy was ook ŉ wonderlike pa en was altyd daar vir my en Avalee wanneer ons hom nodig gehad het. Hy het my gelukkig gemaak en ek het hom met my hele hart lief gehad. Ek kan nie my lewe sonder hom indink nie,” het sy gesê. ŉ Gedenkdiens word Woensdag om 13:00 vir Gerber in die Christian Faith Fellowship-kerk in Germiston gehou. Buiten Bellamy en sy dogter, laat Gerber sy ma, Margot Gerber, sy suster, Nicole Gerber, en ŉ susterskind agter. “Sy pa is ŉ paar jaar gelede dood. My pa was soos ŉ pa vir hom,” het Bellamy bygevoeg. “Dit is vir ons almal baie moeilik, veral vir sy ma, maar ons vind berusting daarin dat hy gesterf het tydens iets wat hy geniet het om te doen.”